[Resensie] Stephan Visagie - 'Rondloper' | Maroela Media
[Resensie] Stephan Visagie – ‘Rondloper’
Stephan Visage. Foto: Youtube.com
Sedert Stephan Visagie se eerste CD, 4 Keeps, in 2013 verskyn het, het hy homself as ŉ uiters talentvolle sanger en liedjieskrywer gevestig.
Sy gewildheid het veral met sy tweede album, Wie is jy?, toegeneem. Sy treffersnit, Beter helfte, het die nr. 1-posisie op Groot FM se Groot 20 gehaal. Daarby het hy ook ŉ benoeming as Bok Radio se Kunstenaar van die Jaar-toekenning losgeslaan.
Nou is hy terug met sy nuwe album, Rondloper. Stephan vertel hy het omtrent ŉ jaar lank aan die album gewerk. Hy skryf nie hordes liedjies nie, maar skaaf eerder aan ŉ paar totdat hy tevrede is daarmee. Volgens hom moet ŉ liedjie se woorde met hom praat. Hy stel ook belang in wat sy liedjieskrywersvriende doen en vra of hy van hul liedjies kan gebruik.
Die eerste snit op die album is “Al hierdie vrae”, wat ook op sy vorige album verskyn het. Stephan vertel iemand het gesit en luister terwyl hulle die volgende snit, “Êrens”, opgeneem het, met ŉ traan in sy oog. Daarom hoef ŉ mens niks verder te sê nie en hierdie liedjie het beslis die potensiaal om ŉ treffer te word.
Die eerste enkelsnit van die album, “Sleutel van my hart”, is reeds besig om ŉ treffer op sommige radiostasies te word. Hy wou ŉ opvolg vir sy treffer “Beter helfte” skryf wat ŉ pop-liefdesballade is sonder die woorde “bokkie” of “baby”.
Daarteenoor is “As ek kon” ŉ amperse dans-snit, hoewel die ritme dalk effens deurmekaar is. Stephan het die album by Ernie Bates se ateljee opgeneem en Ernie sing die titelsnit saam met hom. Die enigste snit op die album wat nie oorspronklik is nie, is David Scobie se groot treffer “Gypsy girl”.
Stephan kan net so goed in Engels as in Afrikaans skryf, soos hy op “No hit wonder” bewys. Hier wys hy ook dat hy in ŉ lae of hoë register kan sing. Dit is egter veral sy lae register wat baie goed klink.
“Gister se vuur” is nog een van sy eie Afrikaanse komposisies. Nie al die snitte op die album is Stephan se eie komposisies nie. Die woorde van “Kaapse dagboek” is deur Ronel Holtzhausen geskryf, terwyl Pauline Matthews dit getoonset het. Dit is seker een van die beste snitte op die album.
Nog ŉ baie goeie snit wat Stephan nie geskryf het nie, is “Brief”. Die woorde is geskryf deur Olga Leonard en Babette Viljoen het dit getoonset. Babette was ŉ paar jaar gelede betrokke by die verhoogproduksie “Ken jy ta’Mossie?”, wat onder meer by Aardklop te sien was.
ŉ Bonussnit is op die album ingesluit. Stephan is nou al vier jaar lank ŉ ambassadeur vir Ribbons4 Roses – ŉ organisasie wat plattelandse kinders met kanker en outisme bystaan – en hy het “Dromers” vir hulle geskryf.
Met hierdie album bewys Stephan hy is ŉ uiters talentvolle liedjieskrywer en sanger en dat hy verdien om nog gewilder te word as wat hy reeds is.
[Resensie] Laurika Rauch – ‘Die reis’
Maroela Media Afrikaanse Top-20: 24 Oktober 2016
Fantasties!!! Dankie vir die goeie resensie. Stephan is voorwaar ‘n uitmuntende kunstenaar. Ek hen hom persoonlik en kan getuig van sy mooi hart en plat op die aarde geaardheid.
Stoffel Harmse · 3 jaar gelede
Baie goeie resensie!! Ek stem saam Ida. Ons wat vir Stephan ken weet dat sy mooi hart en plat op die aarde geaardheid hom beslis ver in die bedryf gaan bring.
Ronel Winterbach · 3 jaar gelede
Baie dankie Stephan, sonder jou uitmuntende stem sou my woorde soveel minder gewees het!
lenie visagie · 3 jaar gelede
Baie dankie Maroela Media. Stephan baie geluk met nog ‘n puik cd. Ek hoop daar kom nog baie sulke goeie en mooi liedjies uit jou pen. Doen so voort!
Annali Harmse · 3 jaar gelede
Dankie Maroela nuus vir die resensie. Al sy liedjies vertel ‘n verhaal. Dit maak vir baie mense sin omdat hulle dit ervaar het. Alhoewel ” Sleutels van my hart” die liedjie is wat tans orals naam maak is “Erens” vir my uitstekend. Dankie aan Stephan wat sy pragtige stem met ons deel.
Mart de Wet · 3 jaar gelede
Stephan verdien verseker al die lof wat hom toegeswaai word – hy is ‘n uitstekende kunstenaar en ‘n wonderlike plat op die aarde mens…..Stephan Visagie is 4Keeps, dit is verseker!
Stephan verdien al die lof wat hom gegee word..hy is ‘n uitstekende kunstenaar met die mooiste stem…verseker is hy 4Keeps!!!!!
antionette v nel · 3 jaar gelede
Baie dankie vir die goeie resensie vir Stephan Visagie, hy is ‘n uitstekende kunstenaar en verdien net die beste. Stephan Visagie gaan net van krag tot krag en bereik elke jaar groter hoogtes.